
B7‑0200/2012
Europos Parlamento rezoliucija dėl prašymo, kad Teisingumo Teismas pateiktų nuomonę, ar ES ir JAV susitarimas dėl keleivio duomenų įrašų naudojimo ir perdavimo JAV Vidaus saugumo departamentui suderinamas su sutartimis

(2012/2615(RSP))
Europos Parlamentas,
–
atsižvelgdamas į Sutarties dėl Europos Sąjungos veikimo (SESV) 218 straipsnį, ypač į jo 6 ir 11 dalis,

–
atsižvelgdamas į Tarybos sprendimo dėl Jungtinių Amerikos Valstijų ir Europos Sąjungos susitarimo dėl keleivio duomenų įrašų naudojimo ir perdavimo Jungtinių Valstijų Vidaus saugumo departamentui sudarymo projektą
,

–
atsižvelgdamas į Jungtinių Amerikos Valstijų ir Europos Sąjungos susitarimą dėl keleivio duomenų įrašo duomenų naudojimo ir perdavimo Jungtinių Valstijų Vidaus saugumo departamentui, pridėtą prie minėtojo Tarybos sprendimo
,

–
atsižvelgdamas į Komisijos komunikatą dėl keleivio duomenų įrašo (PNR) duomenų perdavimo trečiosioms šalims bendros koncepcijos (COM(2010) 0492),

–
atsižvelgdamas į savo 2007 m. vasario 14 d. rezoliuciją dėl SWIFT, PNR susitarimo ir transatlantinio dialogo šiais klausimais
, į 2008 m. spalio 22 d. rezoliuciją dėl ES ir Australijos susitarimo dėl keleivio duomenų įrašo (PNR) vertinimo
, į 2010 m. gegužės 5 d. rezoliuciją dėl derybų dėl susitarimų dėl keleivio duomenų įrašo (PNR) su JAV, Australija ir Kanada pradžios
 ir į 2010 m. lapkričio 11 d. rezoliuciją dėl keleivio duomenų įrašo (PNR) duomenų perdavimo trečiosioms šalims bendros koncepcijos
,

–
atsižvelgdamas į Europos duomenų apsaugos priežiūros pareigūno 2010 m. spalio 19 d. nuomonę dėl Komisijos komunikato dėl keleivio duomenų įrašo (PNR) duomenų perdavimo trečiosioms šalims bendros koncepcijos
 ir 2011 m. gruodžio 9 d. nuomonę dėl pasiūlymo dėl Tarybos sprendimo dėl Jungtinių Amerikos Valstijų ir Europos Sąjungos susitarimo dėl keleivio duomenų įrašų naudojimo ir perdavimo Jungtinių Valstijų Vidaus saugumo departamentui sudarymo
,

–
atsižvelgdamas į pagal 29 straipsnį įsteigtos Duomenų apsaugos darbo grupės 2010 m. lapkričio 12 d. priimtą nuomonę 7/2010 dėl Europos Komisijos komunikato dėl keleivio duomenų įrašo (PNR) duomenų perdavimo trečiosioms šalims bendros koncepcijos ir į 2012 m. sausio 6 d. laišką dėl ES ir JAV susitarimo dėl keleivio duomenų įrašų naudojimo ir perdavimo JAV Vidaus saugumo departamentui,

–
atsižvelgdamas į SESV 16 straipsnį ir į Europos Sąjungos pagrindinių teisių chartijos 7 ir 8 straipsnius,

–
atsižvelgdamas į Piliečių laisvių, teisingumo ir vidaus reikalų komiteto rekomendaciją ir Užsienio reikalų komiteto nuomonę (A7-0099/2012),

–
atsižvelgdamas į Darbo tvarkos taisyklių 90 straipsnio 2 dalį,
A.
kadangi 2004 m. gegužės 17 d. Europos Vadovų Taryba savo sprendimu 2004/496/EB dėl Europos bendrijos ir Jungtinių Amerikos Valstijų susitarimo dėl oro vežėjų PNR duomenų tvarkymo ir perdavimo Jungtinių Valstijų vidaus saugumo departamento Muitinių ir sienos apsaugos biurui sudarymo
 (toliau – Susitarimas) nustatė Europos teisinį pagrindą, kuriuo remiantis oro vežėjams leidžiama perduoti keleivių PNR duomenis;

B.
kadangi 2006 m. gegužės 30 d. Europos Teisingumo Teismas savo sprendimu sujungtose bylose C-317/04 ir C-318/04 panaikino šį Tarybos sprendimą dėl tinkamo teisinio pagrindo nebuvimo;

C.
kadangi 2009 m. gruodžio 1 d. įsigaliojus Lisabonos sutarčiai naujų PNR susitarimų sudarymui reikalingas Parlamento sutikimas, kad šiuos susitarimus galėtų galutinai priimti Taryba;

D.
kadangi Komisija parafavo naują susitarimą ir 2011 m. lapkričio 23 d. nusiuntė rekomendaciją Tarybai sudaryti susitarimą, kurį Taryba pasirašė 2012 m. gruodžio 14 d.; kadangi tą pačią dieną Parlamentas gavo Tarybos prašymą duoti sutikimą;

E.
kadangi aiškus šio susitarimo tikslas, kaip nurodyta jo 1 straipsnyje, – nustatyti sąlygas, kuriomis galima perduoti, tvarkyti, naudoti ir saugoti PNR duomenis;

1.
mano, kad esama teisinio netikrumo dėl to, ar susitarimo projektas atitinka ES duomenų apsaugos teisės aktus, taigi ir dėl to, ar šis susitarimas šiuo aspektu yra suderinamas su sutartimis; be to, kelia klausimą dėl teisinio pagrindo pasirinkimo, t. y. kodėl pasirinktas SESV 82 straipsnio 1 dalies d punktas ir 87 straipsnio 2 dalies a punktas (policija ir teisminis bendradarbiavimas), o ne SESV 16 straipsnis (duomenų apsauga);

2.
nusprendžia prašyti Teisingumo Teismą pateikti nuomonę dėl susitarimo suderinamumo su sutartimis;

3.
paveda Pirmininkui perduoti šią rezoliuciją Tarybai ir Komisijai susipažinti ir imtis reikiamų priemonių siekiant gauti Teisingumo Teismo nuomonę šiuo klausimu.

